**Sudden Lights** er eit latvisk indierockband som blei skipa i Riga i 2012. Bandet består av Liam Plecak på vokal, Mārtiņš Matīss Zemītis på trommar, Kārlis Matīss Zitmanis på gitar og Kārlis Vārtiņš på bass.

I februar 2023 vann gruppen den latviske songtevlinga *Supernova 2023* med songen «Aijā». Med sigeren representerte dei Latvia i Eurovision Song Contest 2023.

Bakgrunn
--------

Sudden Lights blei skipa i 2012 av Liam Plecak (fødd *Andrejs Reinis Zitmanis*) og Mārtiņš Matīss Zemītis då dei begge var studentar ved Pāvuls Jurjāns musikkskule i Riga. Dei øvrige medlemmane i gruppa, Kārlis Matīss Zitmanis og Kārlis Vārtiņš, blei med i 2014.

I 2015 vann Sudden Lights musikkprisen Pirmā plate ('Førsteplaten'), ei latvisk tevling for nye musikarar. Fyrsteprisen gav gruppa moglegheita til å spele inn ein song, og gruppa spelte inn «Tik Savādi» same år.

Hausten 2017 slapp dei debutalbumet *Priekšpilsētas* med ti songar på både latvisk og engelsk. Gruppen heldt sin fyrste, eigenorganiserte konsert våren 2018. Omtrent samstundes deltok Sudden Lights i *Supernova 2018*, den latviske uttakinga til Eurovision Song Contest 2018, med låten «Just Fine». Dei enda til slutt på ein andreplass.

I oktober 2019 kom oppfølgjaralbumet til Sudden Lights – *Vislabāk ir tur, kur manis nav*, og i slutten av februar 2020 innleia bandet sin fyrste konsertturné i Latvia. Dei rakk å opptre i Valmiera, Liepāja og Alūksne før koronapandemien tvang dei til å avlyse avslutningskonserten i Riga. Det tredje albumet til Sudden Lights, *Miljards vasaru*, kom ut i 2022.

I 2023 prøvde Sudden Lights seg på nytt i songtevlinga *Supernova*, i regi av kringkastaren Latvijas Televīzija, med songen «Aijā». Denne gongen gjekk gruppa heilt til topps og fekk dimed representere Latvia i Eurovision Song Contest 2023 i Liverpool. Gruppa blei slått ut av semifinalen 9. mai etter å ha blitt nummer 11 av 15 deltakarar, kun tre poeng bak tiandeplassen.

Medlemmar
---------

* Liam Plecak (tidlegare namn: *Andrejs Reinis Zitmanis*, vokal)
* Kārlis Matīss Zitmanis (gitar)
* Mārtiņš Matīss Zemītis (trommar og slagverk)
* Kārlis Vārtiņš (bass)

Diskografi
----------

### Studioalbum

* 2017: *Priekšpilsētas*
* 2019: *Vislabāk ir tur, kur manis nav*
* 2022: *Miljards vasaru*

Referansar
----------

1. ↑  «Latviju Eirovīzijā pārstāvēs grupa «Sudden Lights» ar dziesmu «Aijā»». *www.lsm.lv* (på latvisk). Henta 12. februar 2023.
2. 1 2  «'Sudden Lights' will be Latvia's Eurovision entry». *eng.lsm.lv* (på engelsk). Henta 12. februar 2023.
3. ↑  «RV1Ģ Pirmā Plate 2015 - 1. VIETA - Sudden Lights» (på norsk bokmål). Henta 12. februar 2023.
4. ↑  «Grupa 'Sudden Lights' aicina uz pirmo solo koncertu mūzikas namā 'Daile'». *www.delfi.lv* (på latvisk). Henta 12. februar 2023.
5. ↑  «"Supernova 2018" finālā uzvar un Latviju Eirovīzijā šogad pārstāvēs Laura Rizzotto». *supernova.lsm.lv*. Henta 12. februar 2023.
6. ↑  «"Sudden Lights" trešo studijas albumu atzīmē ar vērienīgiem svētkiem un jaunu singlu». *nra.lv* (på latvisk). Henta 12. februar 2023.
7. ↑  «First Semi-Final of Liverpool 2023 - Eurovision Song Contest». *eurovision.tv*. Henta 18. mai 2023.

* *Denne artikkelen bygger på «Sudden Lights» frå Wikipedia på bokmål, den 2. desember 2023.*